Kuberkrakers teiken maatskappye wat betaal – opnameFoto bloot ter illustrasie. (Foto: Suriyawut/Vecteezy) Twee derdes van maatskappye wêreldwyd loop een of ander tyd deur onder kuberkrakers en verloor in die proses miljoene rande om te probeer om hul data terug te kry. Die meeste van dié slagoffers word boonop ŉ tweede en selfs ŉ derde keer geteiken, wat grootskaalse finansiële skade en selfs werksverliese in maatskappye tot gevolg het. In baie gevalle sou maatskappye nie eens hul inligting terugkry nadat ŉ losprys betaal is nie. Dit is van die bevindings wat spruit uit die kuberveiligheidsmaatskappy Cybereason se jongste jaarlikse opname onder 1 400 maatskappye wêreldwyd. Volgens die navorsing was 73% van maatskappye in 2021 slagoffers van kuberkraking, waartydens boosdoeners geld in ruil vir hul inligting geëis het. Dié bedrae het gewoonlik van $1 miljoen tot $10 miljoen (van R15 miljoen tot R150 miljoen) beloop. In 2020 het 55% van maatskappye onder ŉ kuberaanval, waartydens geld vir inligting geëis is, deurgeloop. Sowat 80% van organisasies, maatskappy of instansies wat toegegee het tot die kuberkrakers se eise, se inligting is boonop vir ŉ tweede keer teen ŉ losprys aangebied. In dié geval het 67% van maatskappye ook aangedui dat die kuberkrakers boonop ŉ groter bedrag as losprys geëis het. Die helfte van dié maatskappye het vir ŉ tweede keer ŉ losprys betaal en 10% het selfs vir ŉ derde keer geld betaal om hul inligting terug te kry. ŉ Verstommende 4% van respondente het aangedui dat kuberaanvalle hulle reeds van $25 miljoen tot $50 miljoen (van R380 miljoen tot R770 miljoen) uit die sak gejaag het. Die maatskappye voer egter aan dat daar goeie rede is waarom hierdie reusebedrae aan kuberkrakers betaal word. “Uit die organisasies wat een of meer lospryseise betaal het ná ŉ suksesvolle aanval, het byna die helfte (49%) gesê hul primêre motivering hiervoor was om enige verlies aan inkomste te vermy. Dit terwyl 41% sê hulle het die losprys betaal omdat dit broodnodig was om hul inligting so vinnig as moontlik te herstel,” lui die verslag. Sommige maatskappye het besluit om die losprys te betaal omdat hulle bloot nie voorbereid was op ŉ kuberaanval nie. Meer as ŉ kwart (27%) het gesê hulle was genoop om die losprys te betaal omdat hulle nie hul inligting elders gestoor het nie. Een uit elke drie respondente het aangedui dat hulle doodeenvoudig nie genoeg personeel het om ŉ doeltreffende reaksie op die aanval te loods nie. Ten spyte daarvan dat maatskappye gehoor gee aan die kuberkrakers se eise, het meer as helfte van die respondente aangedui dat hul inligting nietemin tydens die herstelproses beskadig is. Ses uit tien maatskappye kon nie al hul data terugkry selfs nadat hulle die losprys betaal het nie. Weens die erns van die aanvalle was 40% van die maatskappye gedwing om van hul personeel af te lê. Byna een derde van die maatskappye was ook gedwing om bedrywighede tydelik of permanent op te skort as gevolg hiervan. Lior Div, medestigter en uitvoerende hoof van Cybereason, sê ŉ kuberaanval waartydens ŉ losprys geëis word, is dikwels ŉ traumatiese gebeurtenis, veral wanneer die aanval vir ŉ tweede, derde of vierde keer geloods word, en kan ŉ organisasies op sy knieë bring. “Nadat hulle die eerste keer deur ŉ kuberaanval getref is, het maatskappye tyd nodig om hul sekuriteitsposisie te evalueer, te bepaal wat die regte gereedskap is om te ontplooi, en dan die begroting te vind om daarvoor te betaal. Hierdie kuberbendes weet dit en dit is die grootste rede waarom hulle vinnig weer toeslaan.” Die Universiteit van Mpumalanga (UMP) het verlede jaar onder ŉ moontlike katastrofiese kuberaanval deurgeloop wat hulle nagenoeg R100 miljoen sou kos. Danksy genoegsame voorkomende maatreëls in hul kuberveiligheid het die boosdoeners slegs R3 000 gebuit. ŉ Kuberaanval is ook verlede jaar op die nasionale departement van justisie en grondwetlike ontwikkeling se IT-stelsel geloods. Dit het veroorsaak dat die departement nie broodnodige bedrywighede, soos uitbetalings aan begunstigdes wat maandeliks kinderonderhoud ontvang, kon voortsit nie. Meer onlangs is miljoene van Dis-Chem se klanterekords gebuit nadat ŉ kuberkraker toegang tot die inligting verkry het deur ŉ derdeparty diensverskaffer. “Die beste manier om jou teen kuberaanvalle te verweer is om proaktief te wees en ŉ aanval te voorkom, ŉ aanval so gou as moontlik te ontwrig en gewillig te wees om vinnig op die aanval te reageer, sonder om ŉ losprys te betaal,” lui die verslag.